   پي ٽي وي تي نشر ٿيندڙ ترڪ ڊرامي ”ارطغرل غازي“ بابت شوبز شخصيتن طرفان بحث جو سلسلو جاري آهي، جتي ڪجهه ستارا ان جي حمايت ۽ ڪجهه وري مخالف ڪري رهيا آهن ۽ ان ڊرامي جي هر گذرڻ ڏينهن سان مقبوليت وڌندي پئي وڃي. ڊرامي وڌندڙ مقبوليت کي ڏسندي من موهڻي اداڪارا اشنيٰ شاهه به ٽوئيٽ ڪندي سوال ڪيو ته ڇا اهو ڊرامو رڳو پاڪستان ۾ مقبول ٿيو آهي يا ان کان اڳ ترڪي ۽ ٻين ملڪن ۾ مقبول ٿيو هو؟ اشنيٰ شاهه جي ٽوئيٽ تي ڪيترن ئي ماڻهن مختلف قسمن جا تبصرا شروع ڪري ڇڏيا، ڪجهه واهپيدارن اداڪارا جي اهڙي ٽوئيٽ کي ڊرامي جي شهرت تي اعتراض قرار ڏنو پر اشنيٰ وضاحت ڪندي چيو ته مان ارطغرل غازي ڊرامي جي مخالف نه پئي ڪيان. هن ڊرامي کي شاندار قرار ڏيندي چيو ته اهو وڏي بجيٽ جو عثمانيه سلطنت جي ڪهاڻي جي چوڌاري گهمندڙ ڊرامو آهي. اشنيٰ شاهه جي سوال تي سندس حمايت ۾ به ٽوئيٽ ڪيا ويا ۽ هڪ واهپيدار اهڙو سوال اٿارڻ تي اداڪارا جي ڀيٽ بالي ووڊ سندري ڪنگنا رناوت سان ڪئي. مداح جي ٽوئيٽ تي اشنيٰ شاهه به ڀارتي اداڪارا جي تعريف ڪندي چيو ته ڪاش مان ان جهڙي هجان ها، جڏهن ته ڪجهه مداحن اشنيٰ شاهه کي صلاح ڏني ته توهان ڪنگنا رناوت بدران حليمه سلطان بڻجو. واضح رهي ته حليمه سلطان ترڪ ڊرامي ارطغرل غازي جي مک اداڪارا آهي، جنهن ڊرامي ۾ ارطغرل غازي جي گهرواري جو ڪردار نڀايو آهي.